
Uznesenie Mestský súd Bratislava II v právnej veci obmedzenia spôsobilosti na právne úkony osoby - K. K., nar. XX. XX. XXXX, trvale bytom A. XX, R., na neúplný návrh navrhovateľky - sestry obmedzovanej: G.. L. W., nar. XX.XX.XXXX, F. XX, R., takto rozhodol: I. Súd konanie zastavuje. II. Žiaden z účastníkov nemá nárok na náhradu trov konania. odôvodnenie: 1. Dňa 06.02.2026 bolo Mestskému súdu Bratislava II doručené podanie navrhovateľky, ktorým sa domáhala obmedzenia spôsobilosti na právne úkony osoby - K. K., nar. XX. XX. XXXX, trvale bytom A. XX, R., avšak neobsahuje všetky náležitosti predpísané príslušnými ustanoveniami CMP a CSP a bez jeho opravy a doplnenia v rozsahu uvedenom vo výrokovej časti tohto uznesenia nie je možné v konaní na jeho základe pokračovať. 2. Navrhovateľka bola uznesením tunajšieho súdu č. k. 73Ps 2/2026-9 zo dňa 26.03.2026 vyzvaná na odstránenie vád svojho podania a na doloženie lekárskej správy o aktuálnom zdravotnom stave posudzovanej. V uvedenom uznesení bola navrhovateľka zároveň poučená, že v prípade ak nedoloží v určenej lehote lekársku správu o zdravotnom stave osoby, o ktorej spôsobilosti sa koná, súd konanie v zmysle § 235 ods. 3 zákona č. 161/2015 Z. z. Civilného mimosporového poriadku (ďalej len "CMP") zastaví. 3. Do dňa vydania tohto uznesenia navrhovateľka na uvedenú výzvu súdu žiadnym spôsobom nereagovala a požadovanú lekársku správu nepredložila, aj napriek tomu, že jej bolo uznesenie riadne doručené. 4. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 5. Podľa § 231 písm. a) až c) CMP, v konaní o spôsobilosti na právne úkony súd rozhoduje o obmedzení spôsobilosti fyzickej osoby na právne úkony, zmene obmedzenia spôsobilosti fyzickej osoby na právne úkony, navrátení spôsobilosti fyzickej osoby na právne úkony. 6. Podľa § 234 CMP, návrh na začatie konania musí obsahovať okrem všeobecných náležitostí podania opísanie skutočností odôvodňujúcich zásah do spôsobilosti fyzickej osoby na právne úkony a zdôvodnenie, že iné menej obmedzujúce opatrenia nie sú možné alebo opísanie skutočností odôvodňujúcich zmenu obmedzenia spôsobilosti na právne úkony alebo skutočností odôvodňujúcich navrátenie spôsobilosti na právne úkony.
7. Podľa § 235 ods. 1, 2, 3 CMP ak návrh na začatie konania podáva ten, kto má na veci právny záujem, je náležitosťou návrhu aj opísanie skutočností odôvodňujúcich oprávnenie na podanie návrhu. Súd môže navrhovateľovi podľa odseku 1 alebo navrhovateľovi, ktorým je blízka osoba, uložiť, aby v lehote, ktorú mu určí, predložil lekársku správu o zdravotnom stave osoby, o ktorej spôsobilosti sa koná. Ak navrhovateľ správu v lehote podľa odseku 2 nepredloží, súd konanie zastaví. 8. Vzhľadom k tomu, že navrhovateľka neodstránila vady podania a súčasne ani nedoložila požadovanú lekársku správu o zdravotnom stave osoby, o ktorej spôsobilosti sa koná, na výzvu súdu žiadnym spôsobom nereagovala, súd rozhodol v zmysle § 235 ods. 3 CMP tak, ako je uvedené vo výroku tohto rozhodnutia a konanie zastavil. 9. O trovách konania rozhodol súd podľa § 52 CMP, a to tak, že žiadnemu z účastníkov konania nepriznal nárok na náhradu trov konania. Poučenie: Proti tomuto uzneseniu je prípustné odvolanie v lehote 15 dní od doručenia uznesenia na súde, proti ktorého uzneseniu smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

